Ons moet onsself afvra of dit nie juis hier is waar die fout gelê het in ons eerlose oorgawe aan die vyand nie. Die gebrek aan dissipline lei tot 'n gebrek aan selfrespek, respek vir jou medemens,veral aan ouer mense, (so duidelik in vandag se tyd) en daarna wanorde. Te veel dissipline het ook 'n negatiewe uitwerking, en dit het die "ja en amen" en "volg soos skape" mentaliteit tot gevolg en is presies wat gebeur het tot in 1994, waarna daar 'n algehele verval van dissipline ontstaan het. Van die een uiterste na die ander.
Die Afrikaner het nog altyd in die verlede die vermoë gehad om vir homself te kan dink en te redeneer en die moed gehad om sy sê te sê en vas te staan waar hy staan, daarom was daar so dikwels na hulle verwys as hardekwas en moeilik. Nêrens kan enige iemand sê hulle was papbroeke nie. Tydens die Tweede Vryheidsoorlog was daar wel aanduidings van swak dissipline aan die begin, maar soos die oorlog in volle gang gekom het, het dissipline verbeter, maar nooit so dat hul vermoë om self te redeneer oor wat reg en verkeerd is prysgegee was nie. God het ons mos die gawe gegee om wysheid, insig en kennis te bekom en vir die wat dit nie het nie, dit van Hom te bid.
Ja, hoeveel van ons sal nog kan opstaan en sê NEE, wanneer ander, vir dit wat verkeerd is, JA sê weens die onvermoë om vir hulself te dink of selfs net eenvoudig papbroeke is.
Laat daardie Afrikaner boerebloed van jou voorouers weer deur jou are bruis en gebruik jou gesonde verstand met die korrekte dissipline op so 'n wyse dat jy weer 'n eerbare Godvresende Afrikaner kan wees in hierdie land soos wat ons voorvaders sekerlik gehoop het ons sal wees.